Fodor Balázs

**AMI LEHÚZ ÉS AMI FELEMEL**

egyfelvonásos

PULI, 60-80 közötti férfi

EDZŐ, 30-50 közötti férfi

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Gerber Pál szöveges munkáiból*

*Egy szoba Budapesten 2020-ban kanapé fotelek asztal stb. körben, mint egy boksz ring Puli Fürdőköpenyben, Kétujjas kesztyűben vagy bokszkesztyűben járkál a szobában.*

*Puli* *járkál fel-alá, néha árnyékol.* *Kopogtatnak. Az ajtóhoz siet, kinyitja. Az edző belép. Puli tovább bokszol a levegőbe, mozog a szobában.*

PULI *(Zaklatottan)* Veszély. (*Csend.*) Egy kis baj van. *(Csend)* Valami nincsen rendben.

EDZŐ Minden rendben van.

PULI Jó. Megértettem. *(egy vizet vagy sport italt próbál kinyitni a kesztyűben)* Nem. (*Tovább próbálkozik.*) Nem tudom a tartalékot kinyitni. Segíts!

*Odadobja az edzőnek*

EDZŐ *(visszadobja)* Kinyitottam a tartalékot. *(Leül egy fotelba)*

PULI *(Iszik, majd tovább mozog)* Adj levegőt!

EDZŐ Állj! Maradj ott, ahol most vagy!

*Puli megáll.*

PULI Lemerülök.

EDZŐ Merülj le!

PULI Nem. Felmegyek.

EDZŐ Emelkedj fel! Maradj ezen a szinten! Nézz széjjel magad körül! Te vagy a Magyar Puli. Magyar és kétszeres Európa-bajnok. Olimpiai ezüst-, és aranyérmes. Emlékezz.

PULI Nem vagyok jól. Fájdalmakat érzek. Görcsöt kaptam. Fázom.

EDZŐ Gyere hozzám közelebb!

*Puli leroskad egy fotelra.*

EDZŐ *(Feláll és Puli mögé lép, masszírozza a vállát)* Miért erőlteted ezt egyáltalán?

PULI Minduntalan olyan érzésem van, hogy van valami a mélyértelmű tanokban...(*Csend*) Minduntalan olyan érzésem van, hogy van valami a mélyértelmű tanokban, ami rejtve marad előttem.

## EDZŐ A polip nem örül, ha szabadulni igyekszik áldozata. De ki merne szemrehányást tenni az áldozatnak, hogy bosszúságot okozott a polipnak?

## PULI Az élet kis és nagy tragédiák, vereségek sora.

## EDZŐ Az élet kis és nagy örömek, győzelmek sora.

## PULI De akkor mi a végelszámolás mérlege?

## EDZŐ A művész lubickol a hírességben, amíg be nem fürdik.

## *Puli felháborodottan felpattan.*

## PULI Nem látjátok körös-körül azt a szörnyű giccset, amit az emberek művészetnek hívnak?

## EDZŐ Nem halljátok körös-körül azt a szörnyű üvöltést, amit az emberek csendnek hívnak?

## *Körözni kezdenek a „ring” körül.*

## PULI Hiteles művész, aki maga alatt szándékosan, tudatosan fűrészeli a siker ágát. A művészet történetében nagyobb figyelmet és külön fejezetet kellene nyitni nekik. (*Kis csend).* A „lemenni kutyába” vagy a „felkapaszkodni a parnasszusra” látszólag egymásnak ellentmondó törekvése ugyan annak az éremnek a két oldala.

## EDZŐ Zavart gyakran az azonos dolgok megkülönböztetésével, vagy a különböző dolgok összemosásával keltenek.

## *Puli belép a ringbe.*

## PULI Egy fakardos kisfiúban megpillantani Spartacust.

## *Az edző leül a kanapéra.*

## EDZŐ Hát ez az oka? Ezért hívtál ide? Korlátozás van. Te is tudod.

## PULI Tudom, de dolgozni járhatsz még.

## EDZŐ A termet bezárták.

## PULI A ház egy álkultúrház – a terem egy tanterem. Jobb itt.

## EDZŐ Veszélyeztetett korosztály vagy.

## PULI A sportot támogatják. És van-e védtelenebb, van-e szánalmasabb, mint lógó orral, lógó farokkal, lógó nyelvvel kilógni a sorból?

## EDZŐ És van-e felemelőbb?

## *Puli leül az edző mellé a kanapéra.*

PULI *(Közelről)* Minduntalan olyan érzésem van, hogy van valami a mélyértelmű tanokban, ami rejtve marad előttem.

## EDZŐ Tyson pofonjától reméled a …?

## PULI *(Közbevág.)* Beszorulni egy égő házba, és közben átadni magunkat a lobogó tűz lenyűgöző szépségének – ez a megvilágosodás.

EDZŐ Szóval idehívtad.

PULI Ide.

EDZŐ És idejön.

PULI Ide.

EDZŐ Jelentkezett önkéntesnek az önkormányzatnál?

## PULI Humanitás.

EDZŐ Mondtad neki, hogy rossz a lift?

PULI Említettem.

## EDZŐ Az út a humanizmuson keresztül a bestializmusig vezet.

## PULI *(Felpattan)* Lásd be, hogy meg kell változnom.

## *Leveszi a kesztyűjét, kapkodva kotorászni kezd a zsebében, az asztalon, a lakásban körös-körül, amikor megtalálja, elkezd csiszolni egy cseresznyemagot.*

EDZŐ Mit csinálsz?

PULI Lecsiszolom o… olyan fényesre, amilyenre csak lehet

EDZŐ Nem olyan fényesre csiszolod, amilyenre csak lehet, hanem t…. tükröt csiszolsz belőle.

PULI *(leguggol)* Gubbasztok a napon – Cseresznyemagból tükröt csinálok – csiszolok

## EDZŐ Ez szép volt, de mégis tetszett.

## PULI A kor, amely a torzban kedvét leli.

## EDZŐ Az intellektuális deficit.

## PULI Szomorú látvány a sikeréhes mű.

EDZŐ Egyébként úgy tudom, már visszavonult és inkább fest. Ő sem fiatal már.

*Puli feláll, zsebreteszi, ami a kezében volt, sétálni kezd.*

## PULI Fémfogú dizőz. (*Kis csend.)* És milyen stílusban Michelangelo?

## EDZŐ Reneszánszban!

PULI Tisztára, mint egy ezüstözött arany étkészlet. Nagyon úgy fest, hogy bölényre vadászom és a jegesmedvét ejtem el. *(Csend.)* Mindegy. Fizetünk neki, csak ne fessen!

*Puli megint gyorsabban mozog, árnyékol a szobában.*

EDZŐ EXTRAPROFIT és NYOMOR - A furcsa pár.

## PULI Miért nem csinálja mindenki azt, amihez ért? Egy énekkart keresek, ahol még énekelnek és egy mosodát, ahol még mosnak.

## *Az edző feláll, nyugodtan sétál fel-alá.*

## EDZŐ Hogy tervezed Serpico?

## PULI A reformokat rajtad kezdem.

## EDZŐ Én is áldozat leszek. Vagy mártír. De halott, az biztos.

*Megcsörren a telefon. Puli Felveszi.*

PULI Hallo! *(Röviddel ezután lecsapja)* Ezek meg a vonalason hívogatnak, hogy maradjak itthon.Sík ideg vagyok. *(Csend.)* El van rontva a napom, ha nem győzök le három gonoszt. Sík ideg vagyok. *(Csend)* Minduntalan olyan érzésem van, hogy van valami a mélyértelmű tanokban, ami rejtve marad előttem. *(Csend)* Vajon a mi korunk is olyan szűklátókörű, mint előzőleg az 50-es, 60-as, 70-es évek?

## EDZŐ Nem is kérdés!

PULI A kor, amely csordultig telve mindazzal, ami lényegtelen és kompromisszum.

## EDZŐ Amikor mindenki a frizuráját igazgatja.

PULI Bennem már rengeteg világ dőlt össze.

## EDZŐ Beomlott rokokó menekülőalagút.

## *Puli besiet a „ring” közepére.*

PULI Hölgyeim és Uraim! Kedves Anyu és Apu! Tisztelt Asszonyom, Uram! Barátaim, minden kedves érdeklődő! Íme, a föld, amely kapálás nélkül sarjad – vaj, amely ok nélkül romlik.

## EDZŐ Autentikus egészként való egzisztálás?

## PULI A látvány, mint morális példa.

## *Az edző megint leül, Onnan beszél hozzá.*

## EDZŐ Mély mondanivalóba könnyű belefulladni.

PULI Nem hiszem azt, amit hazudsz.

EDZŐ A kifelé hiperkritikus attitűd befelé rendre önkritikahiánnyal társul.

## PULI Ezért vagy itt. Ezért hívtalak. Hajladozó növények támasztékot kívánnak.

EDZŐ Egy szar könyvet egekbe dicsérni?

# PULI Fedezékből lőni a díjazott irodalmi műre. Szükségem van egy szorítósegédre.

## EDZŐ Inkább felmosom a fedélzetet.

## PULI Ne vádoljátok azt, aki nem vádolható.

## EDZŐ Ami lehúz, és ami felemel.

## PULI Amin te nevetsz, azon én sírok.

## EDZŐ Mikor érkezik?

## PULI Kiszámíthatatlan. A mai helyzetben!?!

## EDZŐ Mike Tyson idejön. A kedvedért. Ugye mondtam, a Magyar Puli még mindig jelent valamit. Ez nem is egy név. Ez egy rang.

## PULI A szerénység gőgje.

## EDZŐ Az idealisták mindig súlyos terheket cipelnek.

## PULI A materialisták nemkülönben.

## EDZŐ Aki szereti rúgni a labdát, futballista lesz.

## *Puli leül, és evező mozdulatokat végez, mintha egy csónakban lenne.*

## PULI *(Elréved)* Rabszolga szeretnék lenni egy rabszolgahajón – húzni a gályát, minden vágyam húzni a gályát.

## EDZŐ Röpülj hajóm!

## PULI Röpüljön a habokon, mint egy szárnyashajó, közben cinkosan összekacsintani a többiekkel. Mikor már olyan gyorsan megyünk, hogy a felügyelő brutális karjának hosszú szőrszálait is szétborzolja a menetszél

## EDZŐ Ez jó mulatság, férfi munka.

## PULI Cinkosan összekacsintani, miközben csattan a korbács, ezzel a korbácsütések alatti felhőtlen és érthetetlen jókedvvel kétségbe és őrületbe kergetni a felügyelőt, koponyaként is csak vigyorogni az egészen, cinkosan összekacsintani, mikor már olyan gyorsan megyünk, hogy még a felügyelő is belekékül.

## EDZŐ Jaj, ne több Silvester Stallonét! *(Puli feleszmél)*

## PULI (*az edzőnek*) A mai internet a határok nélküli világról szóló álom megvalósulása, ahol eltűnnek a földrajzi és időbeli távolságok. Nemléteznek földrajzi, faji, nemzeti és ideológiai korlátok.

## EDZŐ Megvalósulni látszik az univerzális, globális műalkotásról szóló álom, amely egyidejűleg és állandóan hozzáférhető mindenki számára.

## PULI A művészet a felhasználók egyre szaporodó számának köszönhetően ma már átszövi mindennapi életünket, és ily módon a legjobban tudja befolyásolni az emberiség tudatát, amiről a klasszikus médiumok alkotói csak álmodozhatnak.

## EDZŐ Jól van. Nem foglak megakadályozni.

## *Az edző előveszi a telefonját és nyomkodni kezdi.*

## PULI A művész erkölcsi és szakmai kötelessége megkövetni és az igazságtalan üldözéstől védeni a kispolgárt.

## *Az edző kamerázni kezdi Pulit.*

## EDZŐ Vajon mit szólna ahhoz a társadalomtudomány, a politika és a művészeti irodalom, ha egy reggel Magyarországon mindenki egyszerre vágná földhöz a kávéscsészéjét és élőben közvetítené a Facebookon?

## *Megszólal a kapucsengő. Megfagy a levegő. A kapucsengő ismét belekezd.*

## PULI Tudsz ajánlani egy jó fogorvost?

## *Az edző tétován odalép a kapucsengőhöz. Felveszi.*

## EDZŐ Igen? *(Kis csend.)*

## *Beengedi a csengetőt. Az edző feszülten várakozik az ajtóban. Puli megint ütőmozdulatokat végez. Kopogtatnak. Az edző ajtót nyit, nem látni ki jött.*

## EDZŐ *(az érkezőnek)* Kérem, őrizze meg a nyugalmát minden körülmények között. Maradjon kimozdíthatatlan. A jelenségek ne befolyásolják, még ha szokatlanok lennének is. Szemléljen mindent elfogulatlanul, érdek nélkül. Nem különleges, nincs benne semmi új. Kérem, ne kísérletezzen a dolgot megérteni.

## *Az edző Pulihoz fordul.*

PULI Bizalmam a végítélet igazságosságában.

*Sötét.*

2020